\NormalFont\ShortTitle{1 Peetero}

{\MTB EBBALUWA ESOOKA

\par }{\MT OPEETERO

\par }{\MTB EGIYAWANDIIKIRE

\par }{\IMT Enyanjula

\par }{\IP Ebbaluwa ya
{\BK{Peetero}} esooka, omutume oPeetero niiye eyagiwandiikire. Era yagiwandiikiire baikirirya bonabona abaayeta ati “balondemu ba Kibbumba” era “abageni oku kyalo kunu” (1:1,17; 2:11). Yabeetere atyo olwʼokubba babbaire basalaanikiire omu byalo ebyʼenjawulo egibabbaire abageni. OPeetero yawandiikiire ebbaluwa eenu mu Looma ekiyayetere ati Bbabbulooni (5:13). Kyezyeka okubba kiti, ebbaluwa eenu bagiwandiikire omu mwanka gwa 65 nga bamalire okubyala oKurisito.

\par }{\IP OPeetero yawandiikire ebbaluwa eenu nʼekigendererwa kyʼokwiryamu Bakurisitaayo maani, olwʼokubba abantu babbaire bali kubayiigaania olwʼokwikirirya kwabwe. Kwekyo yagaitireku nʼokubakubiriza okwebitya omu mpisa egiraga giti baikirirya ba Kurisito (5:12).

\par }{\IOT Engeri egibyecaanamu

\par }{\IO 1. Okweyanjula era nʼobusugirye ({\IOR{1:1-2}}).

\par }{\IO 2. Okwebalya oKibbumba olwʼobulokole ({\IOR{1:3–2:10}}).

\par }{\IO 3. Ekiiririraku asisiitira abaikirirya okwebitya kusani ({\IOR{2:11–4:11}}).

\par }{\IO 4. OPeetero agumya abasomibe ({\IOR{4:12–5:11}}).

\par }{\IO 5. Ebibono ebisembayo ({\IOR{5:12-14}}).



\par }\ChapOne{1}{\SH Obusugirye
\par }
{\PP \VerseOne{1}Ninze oPeetero omutume wa Yesu Kurisito. Mpandiikira niinywe abalondemu ba Kibbumba, nago abageni oku kyalo kunu era abasalaanikiire omu Ponto, nʼomu Galatiya, nʼomu Kapadookiya, nʼomwAsiya, nʼomu Bbisiiniya.

\VS{2}Inywe oKibbumba oItewaiswe abeyalondere okusinzirira oku kusalawokwe iye onyere okuyabbaire nakwo eira. Era mpandiikira niinywe oMwoyowe abeyaabwire kaisi mwezye okugondera oYesu Kurisito, nʼomusaayegwe okubatukulya. OKibbumba abakwatire ino ekisa, era abawe ino eidembe.


\par }{\SH Eisuubi lyʼobwomi obutawaawo
\par }
{\PP \VS{3}Kale oKibbumba oIteeye wa Musengwa waiswe oYesu Kurisito bamuwuujenge! Olwʼekisaakye ekinene, atuwaire obubyale obuyaaka omu bwomi obutawaawo, okubita omu kuzuukiza oYesu Kurisito.

\VS{4}Atyo era nʼatuwa obusika obutajigirika, ooba obutabebenyeka, ooba obutacucuka, ekikoba kiti, nga babutubisiire omwigulu.

\VS{5}Enkabi egyʼamaani egyo gyanywe. Era olwʼokwikirirya kwanywe, amaani ga Kibbumba gabakuuma kusani okubatuuca oku kununula kwʼebintu byonabyona, ikwo okutegeke okweragira nakimo oku lunaku oKibbumba oluyalisaliraku abantu emisango.

\VS{6}Ikyo ekyo kibasangaalyenge ino, newankubbaire ngʼamo esaawa eenu mubbaire nʼokubba nʼenima olwʼokubagezesya okwʼengeri gyonagyona okumalaku akaseera.


\par }{\PP \VS{7}Okubagezya okwo, kwizire kaisi olwo okwikirirya kwanywe kubbe kwʼamazima, era kaisi oomwo muzwemu inywe okusuna okubawuuja, nʼokubagulumalya nʼekitiisya, oYesu Kurisito ngʼabonekere. Ekikoba kiti, okwikirirya kwanywe nago ikwo kwʼebbeeyi eyʼamaani okukiraku eyo eyʼezaabbu iyo ejigirika, waire nga bagisaanucirye nʼomusyo kaisi bagikenena.

\VS{8}Waire oYesu Kurisito nago timumubonangaku neye mumutaka; era waire wona timuli kumubonaku omu kiseera kinu, mumwikiririryamu era mwizwire eisangaalo eribitiriri era eritakobeka.

\VS{9}Ekyo kityo olwʼokubba muli kusunanga ekigendererwa kyʼokwikirirya kwanywe, nga niikyo obulokole bwʼobwomi bwanywe.


\par }{\PP \VS{10}Oku byʼobulokole obwo, ibo abanaabbi omu kiseera ekyo abalagwire oku kisa ekyo ekimwabbaire mwaba okusuna, bakinonenkereirye ino nʼokwekeenenya okwʼamaani.

\VS{11}Babbaire bali kugezyangaku okuvumbula ebiseera nʼembeera, ibyo oMwoyo wa Kurisito eyababbairemu, ebiyabbaire ali kudoodanga oweyalaguliire oku kugada kwa Kurisito oYesu, nʼokumugulumalya okwabbaire kuli nʼokusenjaaku.

\VS{12}Cooka oKibbumba yababiikuliire ati, ebintu ebyo byabbaire tibyakubbaawo mu mulembe gwabwe neye mu gwanywe. Ekyo kyabbairewo owebatumwire oku bintu ebyo abalaabbi bʼaMawuliro aMasa ebibabakobeire omu biseera binu, nga bakolesya oMwoyo oMutukulye oyo ogubatumire okuzwa omwigulu. Era okubbaawo kwʼebintu ebyo nʼabamalaika bona bajunjumiriire okubibonaku.


\par }{\SH Mubbe batukulye
\par }
{\PP \VS{13}Kale mubbenge nʼebiseego ebitegeke olwʼokubbaaku nʼekimukola. Era mubbenge bantu abeegendereza, nʼokuteeka eisuubi lyanywe lyonalyona ku kisa ekibalibakwatira inywe ngʼoYesu Kurisito abonekere.

\VS{14}Inywe ngʼabaana abagondi, timwafaananianga empisa gyanywe nʼokwegomba ebikole ebibbibibbi ebimwabbaire nabyo owemwabbaire nga muli omu butamanya.

\VS{15}Neye ngʼoyo eyabeetere obwali oMutukulye, nywena mubbenge batukulye mwebyo ebimukola byonabyona,

\VS{16}olwʼokubba bakiwandiikire bati, “Mubbenge batukulye, olwʼokubba nze ndi Mutukulye.”\XREF{}{{\XO 1:16 }{\XO{1:16
}}{\XT{Lee 11:44-45; 19:2}}}


\par }{\PP \VS{17}Era ooba ngʼoKibbumba mumweta Itewaanywe iye etiyekubbira ngʼasalira abantu emisango, neye iye ngʼowaasinzirira ku mirimo egibakola, aale mumutyenge nga niiye owemuli aanu oku kyalo ngʼabageni.

\VS{18}Ekyo kityo olwʼokubba mukimaite muti, ikwo okubanunula okuzwa omu bwomi obunambulamu obwo, ibwo obumwasunire okuzwa oku bazeiza baanywe, tikwabbaire nʼebintu ebijigirika ooti feeza ooba zaabbu.

\VS{19}Neye babanunwire nʼomusaaye ogwʼebbeeyi eino ogwo ogwa Kurisito Yesu, iye aali ooti ntaama omutomuto abulaku ekyokumunenya waire kamogo.

\VS{20}Era iye babbaire bamulondere ira nga bakaali nʼokubbumba ekyalo, neye yamanyikanire kulwanywe, omunaku ginu egisembayo.

\VS{21}Okubita mwiye nago, inywe mwikiririrya omu Kibbumba, iye oyo eyazuukizire oYesu kaisi oKibbumba nago nʼamugulumalya, era ekyo ni kibazweramu inywe okubba nʼokwikiririrya omu Kibbumba era nʼokumusuubiriramu.


\par }{\PP \VS{22}Aale atyanu ngʼowemumalire okutukulya obwomi bwanywe olwʼokugondera amazima kaisi mubbe nʼokutaka aboluganda okwʼamazima, kale mutakanganenge ino nʼomwoyo gumo.

\VS{23}Ekyo kityo olwʼokubba, okubita omu kibono kya Kibbumba ekyomi era ekyʼemirembe nʼemirembe, mumalire okubba babyale omulundi gwokubiri, nga timuzwa munsigo avunda, neye nga muzwa munsigo oodi iye atavunda.

\VS{24}Era ekyo kityo olwʼokubba eKiwandiike kikoba kiti:

\par }{\Q “Abantu bonabona bali ooti isubi,

\par }{\QB nʼekitiisya kyabwe kiri ooti bimuli byʼomwigona.

\par }{\Q Eisubi likala era ebimuli bikunkumuka.


\par }{\QB \VS{25}Neye ekibono kya Musengwa iye oKibbumba kibbeerererawo emirembe nʼemirembe.”\XREF{}{{\XO 1:25 }{\XO{1:24-25
}}{\XT{Isa 40:6-8}}}

\par }{\MM Era ekibono ekyo nago ekyʼaMawuliro aMasa niikyo ekyo e nyumaku ekibalaabbire egimuli.




\par }\Chap{2}{\SH OYesu Kurisito ibbaale eryomi
\par }
{\PP \VerseOne{1}Nʼolwekyo timwabbanga abʼeitima! Mulekeraawo obubbeyi era nʼobunanfunsi. Timwakwatiranga abantu engongi ooba okubatumulaku okubbikubbi okwa buli ngeri.

\VS{2}Kale ngʼabaana abaibo owebali nʼeireke lyʼamata agababbeera okukula kusani, nywena mutyo mubbenge nʼeireke lyʼamata ga mwoyo ondiko igo agababbeera okukula omu bwomi bwʼomwoyo era kaisi mubbe balokole.

\VS{3}Kaisi inywe nago era mwamalire okuvumbula oMusengwa ngʼobwali dala musa.


\par }{\PP \VS{4}Aale mwize eeri oYesu Kurisito oyo eibbaale eryomi abantu eribagaine, neye iye oKibbumba nʼamulonda era amutwala okubba owʼebbeeyi eino.

\VS{5}Era atyanu nywena muli ooti mabbaale amoomi, agebali kukolesyanga omu kwombeka enyumba eyʼomwoyo. Nʼekindi kiri kiti, muli kibbula kyʼabakabona abatukulye, era olwʼobubbeeri bwa Yesu Kurisito inywe muwaayo esadaaka egisangaalya oKibbumba.

\VS{6}Era kiri nʼomu Biwandiike kiti:

\par }{\Q “Aale ngonu nteeka omu Sayuuni,

\par }{\QB eibbaale erinalonderemu era eryʼebbeeyi, erisiba ensonda yʼomusingi.

\par }{\Q Era nabuli oyo amwikiririryamu

\par }{\QB iye tibalimuswaza kadi.”\XREF{}{{\XO 2:6 }{\XO{2:6
}}{\XT{Isa 28:16}}}


\par }{\PP \VS{7}Nʼolwekyo eeri inywe abamwikiririryamu, eibbaale eeryo ikyo kintu kyʼebbeeyi ino. Neye ibo abatamwikiririryamu, eKiwandiike kibba kibatumulaku niibo, ikyo ekiti:

\par }{\Q “Eibbaale abombeki eribagaine

\par }{\QB lisuukire niiryo erisiba ensonda yʼomusingi.”\XREF{}{{\XO 2:7 }{\XO{2:7
}}{\XT{Zab 118:22}}}


\par }{\MM \VS{8}Era kiti:

\par }{\Q “Eibbaale erizweraku abantu ni beesitaala;

\par }{\QB era eibbaale lyʼolubanda eribeekontolaku ni bagwa.”\XREF{}{{\XO 2:8 }{\XO{2:8
}}{\XT{Isa 8:14-15}}}

\par }{\MM Beesitaala olwʼokubba bajeemera obukwenda, ekikoba kiti, okwesiitaala okwo oKibbumba onyere niiye eyakubategekeire.


\par }{\PP \VS{9}Neye inywe muli bantu abalondemu, era muli bakabona ba Kabaka, era muli igwanga eritukulye, era muli bantu ba Kibbumba iye onyere. Kale nʼomu ngeri eyo kaisi olwo mwezye okulangiriranga ebisa byʼoyo iye eyabeetere okuzwa omu ndikiirya yʼobutamanya oKibbumba, okwingira omu kitangaala ekyʼokumanya oKibbumba.\XREF{}{{\XO 2:9 }{\XO{2:9
}}{\XT{Kuz 19:5-6; Isa 43:20-21; Ama 4:20; 7:6; 14:2; Tit 2:14; Isa 9:2}}}

\VS{10}Mwabbaireku bantu abanambulamu, neye atyanu muli bantu ba Kibbumba. Mwabbaireku nga tibabakwatiire ekisa, neye atyanu bakibakwatiire.\XREF{}{{\XO 2:10 }{\XO{2:10
}}{\XT{Kos 2:23}}}


\par }{\PP \VS{11}Kale bainange abatake, mbakubiriza nga inywe omuli ooti basenze era abageni oku kyalo, okwewalanga okwegomba okubbikubbi, ikwo nago okulwanisya emyoyo gyanywe.

\VS{12}Inywe mwebityenge kusani nʼomu bantu abataikirirya oKibbumba kaisi waire babatumulangaku kubbikubbi, neye era nga babona ebikole byanywe ebisa era baligulumalya oKibbumba oku lunaku oluyalisaliraku emisango.\FTNT{*}{{\FR 2:12 }{\FR{2:12
}}{\FT{EBiwandiike ebimo bimaliirirya biti,
}}{\FQA{Oku lunaku oKibbumba oluyalitucaaliraku,
}}{\FT{ooba,
}}{\FQA{Oluyaliiziraku okubbeera abantube.}}}


\par }{\SH Okugondera abafugi era nʼabasengwa
\par }
{\PP \VS{13}Kale, okulwa Musengwa oYesu, mugonderenge nabuli bʼobwezye abebateeka omu bantu, abba kabaka aali nʼobwezye obukirira nakimo eino,

\VS{14}ooba abafugi abandi abebatuma okubonereza abo abakola ebisobyo era nʼokusiima abo abakola ebisa.

\VS{15}Ekyo kityo olwʼokubba oKibbumba ataka mukole ebikole ebisa okusirica entumula yʼobutamanya eyʼabantu abasirusiru.

\VS{16}Mubbenge bantu abali nʼeidembe, neye timwakolesyanga eidembe lyanywe okwebitya okubbikubbi era mwebityenge ngʼabaweererya ba Kibbumba.

\VS{17}Era mutyo muwenge abantu bonabona ekitiisya ekya makulu. Mutakenge oluganda olwʼomu kwikirirya, nʼokutya oKibbumba, nʼokuwa omufugi ekitiisya oyo akira obukulu ali ooti kabaka.


\par }{\PP \VS{18}Kaisi inywe abagalama, muwulirenge abasengwa baanywe, nga mubaweera nakimo ino ekitiisya. Timwakolanga mutyo kubaabo bonkani abasa era abakwatampola, neye nʼabo abakambwe.

\VS{19}Ekyo kityo olwʼokubba oKibbumba asiima omuntu singa iye omuntu oyo agumira obulumi obwasuna olwʼokumugadya anambula nsonga, kasita omuntu nago nʼagumira lwakubba nti oKibbumba amubona ngʼagada.

\VS{20}Neye aale kikugasa kitya singa bakukubba olwʼokukola ekisobyo kaisi era nʼogumira? Neye aate ikyo kyesiimisya oKibbumba singa ogumira okugada nga lwʼokukola bisa.

\VS{21}Ekyo niikyo ekibabeeteire, olwʼokubba oKurisito bamugadirye okulwanywe, era ekyo nʼakibalekera ngʼekyokuboneraku, kaisi nywena mubite omu mbeera eri ooti yeeyo egiyabitiremu.

\VS{22}Era nʼeKiwandiike kikoba kiti:

\par }{\Q “Iye tiyakolereku kibbikibbi,

\par }{\Q era tibamwajiiryekuumu bubbeyi mu ntumulaye.”\XREF{}{{\XO 2:22 }{\XO{2:22
}}{\XT{Isa 53:9}}}


\par }{\MM \VS{23}Cooka abantu owebamuzumire, iye tiyabazumire. Era owebamugadirye, iye tiyabeeyayiire, wazira yeewaireyo eeri oKibbumba iye oyo alamula emisango nga tasalirirya.\XREF{}{{\XO 2:23 }{\XO{2:23
}}{\XT{Isa 53:7}}}

\VS{24}OKurisito iye onyere yagadire oku musalabba oku lwʼabantu bonabona kaisi amaani gʼebibbibibbi gabbe nga tigakaali gabafuga era abantu babbeewo nga bakola bikole byʼobutuukirirye. Kale ebiwundu byʼemiigo egibamukubbire niibyo ebyatulamirye.\XREF{}{{\XO 2:24 }{\XO{2:24
}}{\XT{Isa 53:5}}}

\VS{25}Ekyo kityo olwʼokubba mwabbaire mumamaalikire ooti ntaama egigotere, neye atyanu mwirire eeri oYesu iye alabirira obwomi bwanywe ooti muliisya alabirira entaama.\XREF{}{{\XO 2:25 }{\XO{2:25
}}{\XT{Isa 53:6}}}




\par }\Chap{3}{\SH Abakali nʼabasaiza abafumbo
\par }
{\PP \VerseOne{1}Aale inywe abakali abafumbo, nywena omu ngeri enanyere eyo mugonderenge abaibaanywe. Mukolenge mutyo kaisi olwo, singa omu baibaanywe mubbaamu kwibo abataikiririrya omu kibono kya Kibbumba, bayezye okucuuka lwʼebikole byanywe ebisa neye nga tirwʼokubalaabbira.\XREF{}{{\XO 3:1 }{\XO{3:1
}}{\XT{Bef 5:22; Bak 3:18}}}

\VS{2}Abaibaanywe abo bacuuka ni babba baikiririrya owebabona bati mubawa ekitiisya era engeri egimwebityamu nkenene.

\VS{3}Nʼolwekyo obusiipoono bwanywe tibwasinziriranga kubya ku ngulu, ekikoba kiti, ngʼomu misono gyʼenziiri, nʼomu kuzwalanga ebyamajolobero ebyʼezaabbu nʼomu bizwalo ebyʼebbeeyi eino.\XREF{}{{\XO 3:3 }{\XO{3:3
}}{\XT{1Te 2:9}}}

\VS{4}Wazira, buli nʼokusinzirira ku kiikyo ekimuli omu bwomi bwanywe obwʼomwoyo. Ibwo nago nga busiipoono obutacucuka, ibwo budi obwa mu mwoyo ogwʼeiwooyo era omuwombeeki. Era obusiipoono obwo ibwo bwʼebbeeyi yʼamaani ino omumaiso ga Kibbumba.

\VS{5}Ekyo kityo olwʼokubba nʼabakali abatukulye omu myoyo abʼeira. Ibo ababbaire nʼokusuubirira omu Kibbumba, eyo niiyo engeri egibeewomyangamu. Ibo babbaire bagondera abaibaabwe.

\VS{6}Ekyokuboneraku niikyo ekya Saala iye eyawuliranga oIbbulaimu, era ngʼoSaala amweta musengwawe. Kale inywe abakali abafumbo mubba ooti baala ba Saala singa owemukola ebituuce era nga mpaawo kutya.\XREF{}{{\XO 3:6 }{\XO{3:6
}}{\XT{Nta 18:12}}}


\par }{\PP \VS{7}Kaisi inywe abasaiza, nywena omu ngeri enanyere eyo, nga muli omu bufumbo bwanywe, mubityenge kusani abakali baanywe. Era mubawenge ekitiisya nga mumaite muti ibo bainaanywe badi abanafu kwinywe, era muti bona basika bainaanywe abʼobwomi obutawaawo abantu obubasuna ngʼekirabo olwʼekisa kya Kibbumba. Mukolenge mutyo kaisi tiwaabbangawo ekikaisya esaala gyanywe.\XREF{}{{\XO 3:7 }{\XO{3:7
}}{\XT{Bef 5:25; Bak 3:19}}}


\par }{\SH Okugada olwʼokukola ekikole ekisa
\par }
{\PP \VS{8}Nga mmaliirirya, mbakoba nywenanywena nti mubbenge nʼomwoyo gumo, era buli moiza alumirwenge omwinaye, era mutakanganenge ngʼaboluganda, era mubbenge bʼekisa era abeewombeeka.

\VS{9}Era abantu owebababityanga okubbikubbi tete nywena timubasasulangamu nʼokubabitya kubbikubbi, ooba ababazumire, inywe timwabazumanga, wazira mubasabirenge nkabi. Ekyo kityo olwʼokubba ekyo niikyo ekibabeeteire, kaisi olwo musune enkabi oKibbumba egiyabasuubizire.

\VS{10}Era nʼeKiwandiike kikoba kiti:

\par }{\Q “Omuntu yenayena eyegomba okubbaawo oku kyalo

\par }{\QB era ngʼali omu bwomi obusa,

\par }{\Q ateekwa okwekuuma okutabba nʼolulumi olutali lusa

\par }{\QB era nʼokutabba nʼentumula eyʼobubbeyi.


\par }{\Q \VS{11}Era ateekwa okucuuka okuzwa omu bikole ebibbibibbi, nʼakolanga biidi ebisa;

\par }{\QB era ateekwa kunoonianga idembe era lyabbe asengereryenge.


\par }{\Q \VS{12}Ekyo kityo olwʼokubba oMusengwa iye oKibbumba alabirira abatuukirirye

\par }{\QB era atega amatwige eeri kusaba kwabwe.

\par }{\Q Neye oMusengwa iye oKibbumba ayakanisya abo ibo abakola ebibbibibbi.”\XREF{}{{\XO 3:12 }{\XO{3:10-12
}}{\XT{Zab 34:12-16}}}


\par }{\PP \VS{13}Kale aale naani eyalibakola obubbibubbi singa mubba bantu abayayaanira kukola bisa?

\VS{14}Neye waire wona singa mubba muli nʼokugada olwʼokukola ekikole ekisa, mubba bʼenkabi. Inywe timutyanga ebintu abantu ebibatya, era timubbanga waire nʼokweraliikirira.\XREF{}{{\XO 3:14 }{\XO{3:14
}}{\XT{Mat 5:10; Isa 8:12-13}}}

\VS{15}Wazira inywe omu myoyo gyanywe iye oKurisito mumuwenge ekitiisya ngʼoMusengwa waanywe, era bulijo mubbenge beetegeki okwiramu nabuli muntu ababuulya ngʼataka mumusonzolere eisuubi erimulinalyo. Neye mukikolenge na buwombeeki era nga mubawa ekitiisya,

\VS{16}nga mwekuuma okubba basa omu nseega yaanywe. Awo kaisi ibo abo ababakolera eitima nga batumula obubbibubbi oku mpisa gyanywe ensa omu Kurisito, bayezye okuswala olwa kalebule waabwe.

\VS{17}Ikyo tete kikiraku obusa, singa kubba ikwo kusiima kwa Kibbumba, iye omuntu okugada olwʼokukola ebisa, okukiraku okugada olwʼokukola obubbibubbi.


\par }{\PP \VS{18}Era kisa okugada olwʼokukola ebisa olwʼokubba oKurisito yena yagadire olwʼebibbibibbi byʼabantu bonabona era ni baita omubirigwe omulundi gumo lumala. Cooka iye nago omutuukirirye yafeerereire abatali batuukirirye olwʼokubaleeta eeri oKibbumba. OYesu oyo nago bamwitire neye oMwoyo oMutukulye nʼamusuuca mwomi omu mubiri.

\VS{19}Era omu maani gʼoMwoyo oMutukulye onyere oyo, omwoyo gwa Yesu gwabire era ni gulaabba eeri emiigu egyabbaire omu mabbuusu e Magombe.

\VS{20}Emiigu\FTNT{*}{{\FR 3:20 }{\FR{3:20
}}{\FT{Ooba,
}}{\FQA{Emiigu nʼemyoyo gyʼabamalaika badi abajeemeire oKibbumba.}}} egyo niigyo egyʼabantu badi ababbaire bajeemeire oKibbumba eira oweyabbaire ngʼakaali abaguminkirizire omu kiseera ekyo oNuwa ekiyombekeiremu eryato. Era omu lyato eeryo abantu batono bati, ekikoba kiti, abeera munaana bonkani niibo abalamire okufa amaizi.\XREF{}{{\XO 3:20 }{\XO{3:20
}}{\XT{Nta 6:1–7:24}}}

\VS{21}Era amaizi ago gabbaire geemererawo mu kifo kyʼokubatiza okwo ikwo okubalokola nywena omu naku ginu. Cooka okubatiza nago okwo tikubba kubanaabyaku iko ku mubiri, wazira kitegeeza inywe kusuubiza kubba nʼenseega ensa oku Kibbumba olwʼokuzuukira kwa Yesu Kurisito.

\VS{22}Era oYesu nago yaniinire omwigulu, era aliraine oKibbumba oku lubbaalwe olwʼengalo endiiro,\FTNT{†}{{\FR 3:22 }{\FR{3:22
}}{\FT{Ooba,
}}{\FQA{Ekifo ekikira obukulu.}}} era oYesu ngʼafuga abamalaika, nʼebyobwezye era nʼebyʼamaani.




\par }\Chap{4}{\SH Obwomi obuyaaka
\par }
{\PP \VerseOne{1}Nʼolwekyo, olwʼokubba kiti oKurisito bamugadirye oweyabbaire ngʼali omu mubiri aanu oku kyalo, nywena mubbengemu enseega eyo eyamubbairemu. Ekyo kityo olwʼokubba omuntu yenayena owaabba ngʼali omu mubiri oku kyalo kunu, kaisi ni bamugadya olwa Kurisito, abba takaali yeegomba akukola ekibbikibbi.

\VS{2}Kale ekyo kimuzweramu okubba omu bwomibwe obwabba asigairye okubba oku kyalo kunu, nga tasengererya kwegomba okubbikubbi okwʼobuntu-obuntu. Neye ngʼali nʼokusengererya bintu oKibbumba ebyataka.

\VS{3}Ekyo kityo olwʼokubba omu biseera ebyabitire, mwamaliire ebiseera mu kukola biibyo abantu abataikirirya oKibbumba ebiberondyamu okukola. Ekikoba nti, ngʼobulendi, okwegomba okubbikubbi, obuteemeere, ebinyumyo, embaga gyʼobuteemeere nʼokusinza ebifaananyi okwʼamaani eino.

\VS{4}Atyanu abantu abo nago babona ooti kintu ekibeewunyisya, inywe okubba nga timukaali mubegaitaku omu bikole ebyo nago ebyʼekisamadu, era awo-so kaisi inywe ni babazumira nakimo ino.

\VS{5}Neye balibba nʼokwewozyaku omumaiso ga Kibbumba iye oyo omwetegeki okulamula aboomi nʼabafu.

\VS{6}Ekyo niikyo ekyazwireku omu kiseera kidi aMawuliro aMasa okugalaabba paka nʼeeri abantu atyanu abafu, kaisi olwo, waire abantu babbaire babasaliire emisango owebabbaire nga boomi oku kyalo kunu, neye igyo emiigu gyabwe gyezye okwaba gibbenge egiri oKibbumba.


\par }{\PP \VS{7}Cooka enkomerero ya byonabyona eri kumpi. Nʼolwekyo mubbenge beegendereza era nʼomu kwekuumira omu mpisa, kaisi mwezyenge okusaba oKibbumba.

\VS{8}Era ekikulu mu byonabyona, mutakanganenge ino, olwʼokubba okutaka kuzweraku okusoniyangana ebibbibibbi bingi.\XREF{}{{\XO 4:8 }{\XO{4:8
}}{\XT{Nge 10:12}}}

\VS{9}Kale mwanirizanganenge omu bisito byanywe nga mwinulangana nʼokusuzangana anambula kwezuluguma.

\VS{10}Buli moiza ali nʼokukolesya ekirabo kyʼomwoyo kyonakyona ekiyasunire, olwʼokugasa abandi. Era mutyo mukolesyenge kusani ebirabo byanywe ebyo nago, ebya buli ngeri oKibbumba ebiyabawaire.

\VS{11}Singa owekubba nti kutumula, omuntu atumulenge bibono biidi oKibbumba ebyamuwa okutumula. Era owekubba kiti kubbeera bantu, omuntu ali nʼokuweererya nʼamaani ago oKibbumba agamuwa, kaisi olwo mu byonabyona oKibbumba bamuwuuje omu Yesu Kurisito. Kale era oKibbumba owʼobwezye asunenge ekitiisya emirembe nʼemirembe. Amiina.


\par }{\SH Okugada olwʼokubba oMukurisitaayo
\par }
{\PP \VS{12}Era bainange abatake, timwewunyanga olwʼebigezo ebyʼobulumi obunene ebimubitamu, ni mukitwala ooti-so kintu ekyewunyisya niikyo ekiri kubatuukangaku.

\VS{13}Neye mujaagaane olwʼokubba muli kugadanga omu ngeri eyo oKurisito egiyagadiremu, kaisi eisangaalo libbuuce okubaita kwolwo oluyaliirira ngʼali omu kitiisyakye.

\VS{14}Kale owebabazumanga olwʼeriina lya Kurisito, musuna enkabi, olwʼokubba oMwoyo owʼamaani eino, era owa Kibbumba, abba ku niinywe.

\VS{15}Owekubba kugada, tikwabatuukangaku lwakubba muli baiti ooba baibbi ooba olwʼengeri egendi eyʼebikole ebibbibibbi waire kadi olwʼokwekirikiitya omu bintu ebitabakwataku.

\VS{16}Wazira, singa owekubba muntu kugada olwʼokubba oMukurisitaayo, tikyamukwatisyanga ensoni, neye awuujenge oKibbumba olwʼokubbaaku eriina eeryo.


\par }{\PP \VS{17}Ekyo kityo olwʼokubba ekiseera kituukire ekyʼokulamula kwʼemisango nga kutandiikira ku baabo abʼomu nyumba ya Kibbumba. Kale obanga kwaba kutandiikira ku niiswe abamwikirirya, kaisi leero kyalibba kitya kwabo abataikirirya aMawuliro aMasa aga Kibbumba?

\VS{18}Era kiri nʼomu Biwandiike kiti:

\par }{\Q “Ooba ngʼomutuukirirye yalibita mu bugosi okulokoka,

\par }{\QB kaisi leero kyalibba kitya oku mukaafiiri nʼoyo iye akola ebibbibibbi?”\XREF{}{{\XO 4:18 }{\XO{4:18
}}{\XT{Nge 11:31}}}


\par }{\PP \VS{19}Nʼolwekyo, abo ibo abagada neye ngʼoKibbumba niiye akitakire atyo, bali nʼokwesibira oku Mubbumbi waabwe iye oyo omwesigwa, era nʼokweyongera okukolanga ebisa.




\par }\Chap{5}{\SH Amalabuki eeri abeekubbemberi ba Bakurisitaayo
\par }
{\PP \VerseOne{1}Kale inywe abeekubbemberi ba Bakurisitaayo, nze mbakubiriza ngʼomwekubbemberi omunaanywe, era ngʼomujulizi owʼokugada oKurisito okuyabitiremu, era nga zena omoiza kwabo abaligabanaku oku kitiisya ekyalibbaawo ikyo abantu ekibalisuna.

\VS{2}Dala nze mbakoba nti, mulabirirenge abaikirirya abo oKibbumba ababakwatisya, nga muli ooti baliisya owebalabirira ebiraalo byabwe ebyʼentaama. Era muweereryenge ngʼabalabirizi, ekikoba kiti, nga tirwakubaazya, neye nga mukutaka kwanywe, omu ngeri eyo iyo oKibbumba egyataka mubbeemu. Era timululunkaniranga mpiiya, wazira mubbenge bantu abayayaanira kuweererya.\XREF{}{{\XO 5:2 }{\XO{5:2
}}{\XT{Yok 21:15-17}}}

\VS{3}Era timwazitowereranga ibo abo abemwekubbembera, wazira mubbenge kyakuboneraku omu mpisa gyanywe egibali.

\VS{4}Kale olwo oMuliisya omukulu oweyaliboneka, mwalisuna engule eyʼekitiisya eino iyo etecucuka.


\par }{\PP \VS{5}Nʼomu ngeri enanyereeyo, na inywe abaikirirya abandi abasigaireyo, mugonderenge abeekubbemberi baanywe, era mubbenge bʼeiwooyo eeri buli muntu nʼomwinaye. Ekyo kityo olwʼokubba eKiwandiike kikoba kiti:

\par }{\Q “OKibbumba ayakanisya abʼamalala,

\par }{\QB wazira akwatira ekisa ibo abo abawombeeki.”\XREF{}{{\XO 5:5 }{\XO{5:5
}}{\XT{Nge 3:34}}}


\par }{\MM \VS{6}Nʼolwekyo mwewombekenge eeri oKibbumba iye oyo aali nʼamaani agabakuuma, era iye eyalibagulumalya ngʼekiseera kituukire.\XREF{}{{\XO 5:6 }{\XO{5:6
}}{\XT{Mat 23:12; Luk 14:11; 18:14}}}

\VS{7}Kale mumukwatisyenge ebigosi byanywe byonabyona, olwʼokubba iye abalabirira.


\par }{\PP \VS{8}Kale mwekuumirenge omu mpisa ensa era mubbenge beetegeki. Omulabe waanywe oSitaani, alaaduuka ooti mpologoma aluluma nga waanoonia oguyamalawo.

\VS{9}Neye mumulwanisyenge nga muli bacaati omu kwikirirya, olwʼokubba mumaite muti nʼaboluganda baanywe abali omu kyalo kyonakyona, bagada ooti niinywe.

\VS{10}Era owemwalimala okugadaku akaseera akatono, oKibbumba iye owʼekisa mu buli ngeri, era iye eyabeetere okugabana oku kitiisyakye ekitawaawo olwa Kurisito oYesu, oKibbumba onyere yaliiryawo obwomi bwanywe obwʼomwoyo omu mbeera ensa. Era yalibawa obugumu nʼobucaati nga timusagasagana omu kwikirirya.

\VS{11}Kale oKibbumba iye abbenge nʼobwezye emirembe nʼemirembe. Amiina.


\par }{\SH Okuseebula
\par }
{\PP \VS{12}Nʼolwekyo oSiruvaano,\FTNT{*}{{\FR 5:12 }{\FR{5:12
}}{\FT{Omu Luyonaani bati,
}}{\FQA{Siraasi.}}} iye ogummaite nti woluganda omwesigwa, niiye ambeereire omu kuwandiika ebbaluwa enyimpi eti. Era nga mbairyamu amaani era nga nze mpa nʼobujulizi nti, ensonga egimbawandiikiireku niikyo ekisa kya Kibbumba ekinanyerenyeere, kale mukikalangukiremu.\XREF{}{{\XO 5:12 }{\XO{5:12
}}{\XT{Bik 15:22,40}}}


\par }{\PP \VS{13}Aboluganda abʼomu kibuga kyʼe Bbabbulooni, ibo bona oKibbumba ebiyalondere, babasugiirye era nʼoMaako iye aali ooti mwana wange yena abasugiirye.\XREF{}{{\XO 5:13 }{\XO{5:13
}}{\XT{Bik 12:12,25; 13:13; 15:37-39; Bak 4:10; Fir 24}}}

\VS{14}Era musugiryangane ino omu ngeri eraga eti mutakangana omu ngeri eyoluganda omu Kurisito.

\par }{\PP Aale oleke inywe nywenanywena abali nʼenkolagana nʼoKurisito mubbenge nʼeidembe.

\par }